SINGER โชว์พอร์ตสินเชื่อ “รถทำเงิน” พุ่งแรง! แย้มปี 64 ลุยขยายฐานดันกำไรโตกระหึ่ม
SINGER โชว์พอร์ตสินเชื่อ “รถทำเงิน” พุ่งแรง! แย้มปี 64 ลุยขยายฐานดันกำไรโตกระหึ่ม
19 พ.ย. 2563

นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER เปิดเผยว่า ภาพรวมธุรกิจสินเชื่อที่มีทะเบียนรถเป็นประกัน “รถทำเงิน” (C4C) ปีนี้มีการเติบโตอย่างโดดเด่น  ปัจจุบัน ณ งวดไตรมาส 3/2563 มีพอร์ตสินเชื่อรถทำเงิน อยู่ที่ราว 2,700 ล้านบาท เติบโตจาก 1,500 ล้านบาท ในสิ้นปี 2562 และประมาณ 500 ล้านบาท ในช่วงสิ้นปี 2561 สะท้อนผลงาน 3 ปี มีอัตราการเติบโตที่โดดเด่น มีเสถียรภาพ และคิดเป็นประมาณ 50% ของพอร์ตสินเชื่อรวม ณ ปัจจุบันซึ่งอยู่ที่ 5,475 ล้านบาท
สำหรับกลุ่มลูกค้าสินเชื่อรถทำเงินของ SINGER เน้นไปที่รถประกอบการ ซึ่งเป็นกลุ่มรถบรรทุกสิบล้อเพื่อใช้ในกิจการ รวมทั้ง รถสี่ล้อขึ้นไป โดยมีอัตราดอกเบี้ยรับเฉลี่ยต่อปีที่ 16% พร้อมที่จะขยายตัวในปี 2564 หลังได้รับอนุมัติจากที่ประชุมวิสามัญผู้ถือหุ้น (EGM) ในมติอนุมัติการออกและเสนอขายหุ้นกู้เพิ่มเติมวงเงินไม่เกิน 3,000 ล้านบาท รองรับการขยายพอร์ตในปีหน้าให้เติบโตอย่างมีนัยสำคัญ และสนับสนุนกำไรให้เด่นขึ้น
“ภาพรวมกำไรของ SINGER ในช่วง 9 เดือนแรกปีนี้มีกำไรสุทธิ 319 ล้านบาท เพิ่มขึ้น 157.3% มีรายได้รวมอยู่ที่ 2,591 ล้านบาท เพิ่มขึ้น 37.2% เมื่อเทียบกับงวดเดียวกันของปีก่อน จากปัจจัยสำคัญมาจากรายได้ดอกเบี้ยรับสินเชื่อรถทำเงิน (C4C) ที่เติบโตขึ้นชัดเจน จากกำลังทีมขายของเราที่แข็งแกร่ง พอร์ตที่โตขึ้น มีส่วนต่างกำไรที่ดี และการตั้งสำรองในระดับที่ต่ำ เนื่องจากสินเชื่อรถทำเงินมี NPL ต่ำมากเพียง 0.5%” นายกิตติพงศ์ กล่าวทิ้งท้าย
สำหรับ ปีนี้ SINGER คาดการณ์มีพอร์ตสินเชื่อปิดสิ้นปี 2563 ที่ 6,200 ล้านบาท โดยเป็นสินเชื่อรถทำเงินที่ประมาณ 3,400 ล้านบาท และภาพรวมหนี้ด้อยคุณภาพ( NPL) ต่ำกว่าไตรมาส 3/2563 ซึ่งอยู่ที่ 5.1 % ถือเป็นระดับที่ลดลงอย่างต่อเนื่อง จากความสามารถในการขยายตลาด และการคุมต้นทุนได้ต่ำ เนื่องจากปัจจุบันเรามีทั้งบุคลากร และสาขารองรับเพียงพออยู่แล้ว